Kawża C‑50/15 P
Kurt Hesse
vs
L-Uffiċċju għall-Armonizzazzjoni fis-Suq Intern (Trade Marks u Disinni) (UASI)
“Appell – Trade mark tal-Unjoni Ewropea – Regolament (KE) Nru 40/94 – Artikolu 8(1)(b) u (5) – Trade mark verbali Carrera – Oppożizzjoni tal‑proprjetarju tat-trade marks verbali nazzjonali u tal-Unjoni Ewropea CARRERA – Probabbiltà ta’ konfużjoni – Reputazzjoni miksuba mit-trade mark preċedenti”
Sommarju – Sentenza tal-Qorti tal-Ġustizzja (Is-Sitt Awla) tal-21 ta’ Jannar 2016
1.        Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet relattivi għal rifjut – Oppożizzjoni mill-proprjetarju ta’ trade mark preċedenti identika jew li tixxiebah irreġistrata għal prodotti jew servizzi identiċi jew li jixxiebhu – Xebh bejn il-prodotti jew servizzi kkonċernati – Karattru komplimentari tal-prodotti jew tas-servizzi – Kriterju awtonomu – Obbligu ta’ motivazzjoni
(Regolament tal-Kunsill Nru 40/94, Artikolu 8(1)(b))
2.        Appell – Aggravji – Stħarriġ mill-Qorti tal-Ġustizzja tal-evalwazzjoni tal-fatti sottomessi lill-Qorti Ġenerali – Esklużjoni ħlief fil-każ ta’ żnaturament – Evalwazzjonijiet dwar ix-xebh tal-prodotti jew tas-servizzi – Evalwazzjonijiet dwar ir-reputazzjoni tat-trade mark preċedenti
(Artikolu 256 TFUE; Statut tal-Qorti tal-Ġustizzja, l-ewwel paragrafu tal-Artikolu 58)
1.        Sabiex issir evalwazzjoni tax-xebh bejn il-prodotti jew is-servizzi, hemm lok li jittieħdu inkunsiderazzjoni l-fatturi kollha rilevanti li jikkaratterizzaw ir-rabta bejn dawn il-prodotti jew dawn is-servizzi. Dawn il-fatturi jinkludu, b’mod partikolari, in-natura tagħhom, id-destinazzjoni tagħhom, l-użu tagħhom kif ukoll il-karattru tagħhom ta’ prodotti li jikkompetu jew li jikkomplementaw lil xulxin.
Issa, minkejja li n-natura komplementari tal-prodotti kkonċernati tirrappreżenta biss fattur fost diversi oħrajn, li fir-rigward tagħhom jista’ jiġi evalwat ix-xebh tal-prodotti, xorta waħda jibqa’ l-fatt li dan huwa kriterju awtonomu, li, waħdu jista’ jkun ta’ bażi għall-eżistenza ta’ tali xebh. Barra minn hekk, il-Qorti Ġenerali ma tistax, bla ħsara għall-obbligu li jiġu osservati l-prinċipji ġenerali u r-regoli tal-proċedura fil-qasam tal-oneru u tal-amministrazzjoni tal-prova u li ma jiġux żnaturati l-provi, tkun obbligata timmotiva b’mod espress l-evalwazzjonijiet tagħha fir-rigward tal-valur ta’ kull prova ppreżentata quddiemha, b’mod partikolari meta hija tqis li dawn huma bla interess jew neqsin minn rilevanza għas-soluzzjoni tat-tilwima. Minn dan isegwi li l-Qorti Ġenerali ma wettqitx żball ta’ liġi meta kkonfermat l-evalwazzjoni tal-Bord tal-Appell li skontha l-prodotti inkwistjoni kienu jixxiebhu minħabba l-komplementarjetà tagħhom mingħajr ma wettqet, b’dan l-għan, analiżi tal-oriġini, tal-kummerċjalizzazzjoni, tal-kanali ta’ distribuzzjoni jew tal-punti ta’ bejgħ ta’ dawn il-prodotti.
(ara l-punti 21, 23-25)
2.        Ara t-test tad-deċiżjoni.
(ara l-punti 26, 29, 30)